Kaitseliidu Järva Malev sai Erna Retkel kuuenda koha
Erna Retke võitis Eesti Scouts-pataljoni teine võistkond, Kaitseliidu Järva Maleva esindusmeeskond saavutas kokkuvõttes kuuenda koha. Parima välisvõistkonnana lõpetas seitsmendal kohal Taani esimene võistkond.
Järva võistkonna liige lipnik Aare Kabel rääkis Kumale uudistele, et veidi jäi järvakatel õnnest puudu - vastutegevusele loovutati kaheksa elu ja mõned ülesanded oleks võinud paremini minna. Kabel lisas, et võistkond on tulemusega igati rahul, eriti veel seetõttu, et parim välisriigi esindus oli seitsmes ja järvakate ette jäid Eesti Kaitseväe ning Pärnu Maleva esindused.
Võistluse lõpptulemused selgusid laupäeva pärastlõunal Kautlas, kus võistkonnad lõpetasid viis päeva kestnud jõukatsumise. Kokku osales tänavusel Erna Retkel 31 võistkonda, neist lõpetas retke 28 ja katkestas 3.